SKRIFTLIG FORESPØRGSEL P-0691/02

af Amalia Sartori (PPE-DE) til Rådet

(5. marts 2002)

Om: Seksuelle ydelser til gengæld for humanitær bistand

Det oplyses i den internationale presse, at ansatte ved ngo'er, som har til opgave at stå for fordeling af fødevarer og forvaltning af fødevarer for FN, er blevet beskyldt for seksuel chikane af flygtninge. Dette skulle fremgå af undersøgelser, som FN har foretaget i forbindelse med tilsynet af bistandsindsatsen i kriseområder.

Den omtalte praksis består i at yde fødevarer, medicin og lignende til gengæld for seksuelle ydelser fra unge kvinder (hvoraf mange er mindreårige). De overgreb og den ringeagt, som disse handlinger er udtryk for, forværres af det forhold, at der i forbindelse med de seksuelle forhold ikke skulle være anvendt prævention, hvad der fremmer udbredelsen af aids, som allerede er af et foruroligende omfang i de pågældende områder.

Det ser ud til, at sådanne episoder har fundet sted i Liberia, Côte d'Ivoire og Østtimor, hvad der lader formode, at der er tale om en fast praksis.

I betragtning af, at FN's humanitære bistandsprogrammer delvis finansieres af EU, hvilke foranstaltninger vil Rådet da træffe for at skabe klarhed om disse pinagtige begivenheder, hvor der optræder personer, som i stedet for at yde bistand til en befolkning i nød, de burde hjælpe, ydmyger og udnytter denne?

Hvis oplysningerne viser sig at holde stik, hvad vil Rådet så gøre for at straffe de skyldige og for at sikre, at sådanne episoder ikke gentager sig?

Svar

(26. juni 2002)

1. Rådet er ikke i besiddelse af dokumenter, der formelt bekræfter pålideligheden af de oplysninger, der fremføres af det ærede parlamentsmedlem. Hvis disse oplysninger imidlertid viser sig at være korrekte, agter Rådet inden for rammerne af den kompetence, der er tillagt det, at støtte enhver foranstaltning med henblik på at identificere de personer, der eventuelt er ansvarlige for disse handlinger, og straffe dem samt støtte enhver anden indsats, der vil kunne forhindre en gentagelse af sådanne hændelser i fremtiden.

2. Der erindres dog om, at det humanitære bistandssamarbejde mellem Det Europæiske Fællesskab og FN's internationale institutioner og organisationer hører under Kommissionens

kompetence, jf. Rådets forordning (EF) nr. 1257/96 af 20. juni 1996 om humanitær bistand(1). Det er således op til Kommissionen at fastsætte vilkårene for finansiering og iværksættelse af de humanitære bistandsaktioner, der udføres af disse, at følge gennemførelsen samt vurdere resultaterne heraf.

3. Rådet følger generelt udviklingen i forbindelserne mellem EU og FN meget nøje på dette område. I Rådets konklusioner, der blev vedtaget den 31. maj 2001 på baggrund af en meddelelse af 2. maj 2001 fra Kommissionen til Rådet og Europa-Parlamentet med titlen Etablering af et effektivt partnerskab med De Forenede Nationer inden for udvikling og humanitære anliggender, tilskynder Rådet Kommissionen til at styrke og forbedre sine forbindelser med FN's kompetente organer på dette område. Rådet understreger navnlig, at det er vigtigt at fremme dialogen med henblik på at etablere et strategisk partnerskab mellem Fællesskabet og FN for at kunne tage de udfordringer op, der er forbundet med humanitære kriser.

4. Det skal desuden understreges, at EU spiller en central rolle i de internationale bestræbelser for at sikre, at det personel, der står for gennemførelsen af FN's humanitære bistandsaktioner, når op på det meget høje niveau, der er nødvendigt for at løse de dermed forbundne opgaver. FN's Generalforsamling vedtog den 21. december 2001, navnlig på EU's foranledning, en resolution med titlen Humanitære medarbejderes sikkerhed samt beskyttelse af FN-personel (RES/56/217), hvori det blandt andet i punkt 15 på ny understreges, at samtlige medlemmer af det personel, der yder humanitær bistand, FN's personel generelt samt tilknyttet personel er forpligtet til at respektere lovene i det land, hvori de udøver deres aktivitet, og følge disse love i overensstemmelse med folkeretten og De Forenede Nationers pagt. Dette princip gentages og uddybes i resolutionens punkt 18, hvori FN's generalsekretær anmodes om at træffe de fornødne foranstaltninger med henblik på at sikre, at det FN-personel og andet personel, der deltager i udøvelsen af mandatet for en FN-operation, er grundigt orienteret om de regler, det er forpligtet til at respektere, navnlig de regler, der følger af den nationale lovgivning og folkeretten, og bekræfter på ny, at alle humanitære hjælpeorganisationer bør træffe tilsvarende foranstaltninger til støtte for deres personel.

(1) EFT L 163 af 2.7.1996, s. 1.